CELEX: 52016PC0225
Language: sl
Date: 2016-04-21
Title: Predlog IZVEDBENI SKLEP SVETA o spremembi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje

EVROPSKA KOMISIJA
            Bruselj, 21.4.2016
            COM(2016) 225 final
            2016/0117(NLE)
            Predlog
            IZVEDBENI SKLEP SVETA
            o spremembi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje 
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Ta predlog se nanaša na uporabo Uredbe Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2005 ter o razveljavitvi uredb (ES) št. 1093/94 in (ES) št. 1447/1999
                  1
                (v nadaljnjem besedilu: uredba o preprečevanju nezakonitega, neprijavljenega in nereguliranega ribolova).
            
            
               Ta predlog je nastal v okviru izvajanja uredbe o preprečevanju nezakonitega, neprijavljenega in nereguliranega ribolova ter je posledica preiskav in razprav, ki so bile izvedene v skladu z vsebinskimi in postopkovnimi zahtevami, določenimi v navedeni uredbi, v kateri je med drugim  predvideno, da bi morale vse države izpolniti obveznosti, ki so jim bile v zvezi s preprečevanjem nezakonitega, neprijavljenega in nereguliranega ribolova, odvračanjem od njega ter njegovim odpravljanjem kot državam zastave, državam pristanišča, obalnim državam ali državam trga naložene v skladu z mednarodnim pravom.
            
            
               Komisija je s svojim sklepom z dne 15. novembra 2012 osem tretjih držav (Belize, Kraljevina Kambodža, Republika Fidži, Republika Gvineja, Republika Panama, Demokratična socialistična republika Šrilanka, Togoška republika in Republika Vanuatu) obvestila, da po njenem mnenju obstaja možnost, da bodo opredeljene kot nesodelujoče države v skladu z uredbo o preprečevanju nezakonitega, neprijavljenega in nereguliranega ribolova. 
            
            
               Komisija je v zvezi z osmimi državami izdala demarše. Te demarše med drugim vsebujejo ukrepe, ki jih utemeljujejo, dajejo priložnost državam, da se nanje odzovejo in jih izpodbijajo, dajejo pravico do zahtevanja in zagotovitve dodatnih informacij, vsebujejo predlagane akcijske ukrepe za odpravo nepravilnosti ter zagotavljajo dovolj časa za odgovor nanje in razumen rok za njihovo odpravo. 
            
            
               Komisija je v svojem izvedbenem sklepu z dne 14. oktobra 2014 opredelila Demokratično socialistično republiko Šrilanko (v nadaljnjem besedilu: Šrilanka) kot tretjo državo, ki jo obravnava kot nesodelujočo tretjo državo v skladu z uredbo o preprečevanju nezakonitega, neprijavljenega in nereguliranega ribolova.
            
            
               Svet je v svojem izvedbenem sklepu z dne 26. januarja 2015 spremenil obstoječi seznam nesodelujočih tretjih držav pri boju proti nezakonitemu, neprijavljenemu in nereguliranemu ribolovu in na seznam uvrstil Šrilanko. 
            
            
               Priloženi predlog izvedbenega sklepa Sveta temelji na ugotovitvah, ki so potrdile, da je Šrilanka dokazala, da so se razmere, zaradi katerih je bila uvrščena na seznam, popravile in da je uvedla dejanske ukrepe, s katerimi lahko doseže trajno izboljšanje razmer. 
            
            
               Zato se predlaga, da Svet sprejme priloženi predlog sklepa.
            
            
               •Skladnost z veljavnimi predpisi s področja zadevne politike
            
            
               Predhodna opredelitev Šrilanke s strani Komisije kot nesodelujoče države v Sklepu Komisije z dne 15. novembra 2012 (UL C 354, 17.11.2012, str. 1–47) o obvestilu tretjim državam, za katere po mnenju Komisije obstaja možnost, da bodo opredeljene kot nesodelujoče države v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.
            
            
               Opredelitev Šrilanke s strani Komisije kot nesodelujoče države v Izvedbenem sklepu Komisije z dne 14. oktobra 2014 (UL L 297, 15.10.2014, str. 13–22) o opredelitvi tretje države, ki jo Komisija obravnava kot nesodelujočo tretjo državo v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.
            
            
               Uvrstitev Šrilanke s strani Sveta na seznam nesodelujočih držav v Izvedbenem sklepu Sveta z dne 26. januarja 2015 (UL L 33, 10.2.2015, str. 15–18) o spremembi Izvedbenega sklepa 2014/170/EU o pripravi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, glede Šrilanke.
            
            
               •Skladnost z drugimi politikami Unije
            
            
               
                  Ni relevantno.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               Uredba Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.
            
            
               •Subsidiarnost (za neizključno pristojnost) 
            
            
               Predlog je v izključni pristojnosti Evropske unije. Načelo subsidiarnosti se zato ne uporablja.
            
            
               •Sorazmernost
            
            
               Predlog je skladen z načelom sorazmernosti iz naslednjih razlogov.
            
            
               Oblika ukrepanja je opisana v uredbi o preprečevanju nezakonitega, neprijavljenega in nereguliranega ribolova ter ne dopušča odločanja na nacionalni ravni.
            
            
               Navedba o načinu zmanjšanja finančne in upravne obremenitve Unije, nacionalnih vlad, regionalnih in lokalnih organov, gospodarskih subjektov in državljanov ter o njeni sorazmernosti s ciljem predloga se ne uporablja.
            
            
               •Izbira instrumenta
            
            
               Predlagani instrumenti: sklep.
            
            
               Druga sredstva ne bi bila ustrezna, ker v uredbi o preprečevanju nezakonitega, neprijavljenega in nereguliranega ribolova niso predvidene druge možnosti.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               
                  Ni relevantno.
               
            
            
               •Posvetovanja z zainteresiranimi stranmi
            
            
               
                  Zainteresirane strani, na katere se nanaša postopek, so imele možnost, da med preiskavo in razpravo zagovarjajo svoj interes v skladu z določbami uredbe o preprečevanju nezakonitega, neprijavljenega in nereguliranega ribolova. 
               
            
            
               •Zbiranje in uporaba strokovnih mnenj
            
            
               
                  Zunanje strokovno mnenje ni bilo potrebno.
               
            
            
               •Ocena učinka
            
            
               
                  Ta predlog je posledica izvajanja uredbe o preprečevanju nezakonitega, neprijavljenega in nereguliranega ribolova.
               
               
                  Navedena uredba ne vsebuje določb za splošno oceno učinka, vendar vsebuje izčrpen seznam pogojev, ki jih je treba oceniti. 
               
            
         
         
            
               •Ustreznost in poenostavitev ureditve
            
            
               
                  Ni relevantno. 
               
            
            
               •Temeljne pravice
            
            
               
                  Ni relevantno. 
               
               
                   4.
                        PRORAČUNSKE POSLEDICE
               
               
                  Predlog ne vpliva na proračun Unije.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Ni relevantno, ker predlog začne veljati naslednji dan po objavi. 
               
            
            
               •Obrazložitveni dokumenti (za direktive)
            
            
               
                  Ni relevantno.
               
            
            
               •Natančnejša pojasnitev posameznih določb predloga
            
            
               
                  Predlog spreminja seznam Sveta glede nesodelujočih tretjih držav pri boju proti nezakonitemu, neprijavljenemu in nereguliranemu ribolovu, kot so določene v Prilogi k Sklepu Sveta 2014/170/EU.
               
            
            
               2016/0117 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje 
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Uredbe Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2005 ter o razveljavitvi uredb (ES) št. 1093/94 in (ES) št. 1447/1999
                  2
               , in zlasti člena 34(1) Uredbe,
            
         
         
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Uredba (ES) št. 1005/2008 (v nadaljnjem besedilu: uredba o preprečevanju nezakonitega, neprijavljenega in nereguliranega ribolova) vzpostavlja sistem Unije za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.
            
            
               (2)V poglavju VI uredbe o preprečevanju nezakonitega, neprijavljenega in nereguliranega ribolova so določeni postopek v zvezi z opredelitvijo nesodelujočih tretjih držav, demarše v zvezi z državami, ki so opredeljene kot nesodelujoče tretje države, priprava seznama nesodelujočih držav, črtanje s seznama nesodelujočih držav, objava seznama nesodelujočih držav in morebitni izredni ukrepi.
            
            
               (3)V skladu s členom 32 uredbe o preprečevanju nezakonitega, neprijavljenega in nereguliranega ribolova je Evropska komisija (v nadaljnjem besedilu: Komisija) s sklepom z dne 15. novembra 2012
                  3
                (v nadaljnjem besedilu: sklep z dne 15. novembra 2012) obvestila osem tretjih držav, za katere je po njenem mnenju obstajala možnost, da bodo opredeljene kot nesodelujoče tretje države. Med temi državami je bila tudi Demokratična socialistična republika Šrilanka (v nadaljnjem besedilu: Šrilanka).
            
            
               (4)Komisija je v Sklep z dne 15. novembra 2012 vključila informacije o bistvenih dejstvih in ugotovitvah, na katerih temelji taka morebitna opredelitev. 
            
            
               (5)Poleg tega je Komisija 15. novembra 2012 z ločenimi dopisi obvestila osem tretjih držav, med katerimi je bila tudi Šrilanka, o možnosti, da bodo opredeljene kot nesodelujoče tretje države. 
            
            
               (6)V Izvedbenem sklepu z dne 14. oktobra 2014
                  4
                (v nadaljnjem besedilu: izvedbeni sklep Komisije z dne 14. oktobra  2014) je Komisija opredelila Šrilanko kot nesodelujočo tretjo državo pri boju proti nezakonitemu, neprijavljenemu in nereguliranemu ribolovu. V skladu z uredbo o preprečevanju nezakonitega, neprijavljenega in nereguliranega ribolova je Komisija navedla razloge, zaradi katerih meni, da ta država ni izpolnila svojih obveznosti, da sprejme ukrepe za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, ki so ji bile kot državi zastave, državi pristanišča, obalni državi ali državi trga naložene z mednarodnim pravom.
            
            
               (7)V skladu s členom 33 uredbe o preprečevanju nezakonitega, neprijavljenega in nereguliranega ribolova je Svet z Izvedbenim sklepom 2015/200 z dne 26. januarja 2015
                  5
                (v nadaljnjem besedilu: izvedbeni sklep Sveta z dne 26. januarja 2015) spremenil seznam nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z uredbo o preprečevanju nezakonitega, neprijavljenega in nereguliranega ribolova z uvrstitvijo Šrilanke na ta seznam.
            
            
               (8)Po spremembi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu iz izvedbenega sklepa Sveta z dne 24. marca 2014 je Komisija Šrilanki ponudila možnost nadaljnjih razprav v skladu z vsebinskimi in postopkovnimi zahtevami, določenimi v uredbi o preprečevanju nezakonitega, neprijavljenega in nereguliranega ribolova. Komisija je še naprej zahtevala in preverjala vse informacije, ki jih je štela za potrebne, vključno z ustnimi in pisnimi pripombami, s čimer bi kateri koli od opredeljenih držav dala možnost, da popravi razmere, zaradi katerih je bila uvrščena na seznam, in uvede dejanske ukrepe, s katerimi lahko doseže odpravo ugotovljenih pomanjkljivosti. Na podlagi tega postopka je ugotovila, da je Šrilanka popravila razmere in sprejela popravne ukrepe.
            
            
               (9)V skladu s členom 34(1) uredbe o preprečevanju nezakonitega, neprijavljenega in nereguliranega ribolova bi moral Svet torej spremeniti izvedbeni sklep z dne 24. marca 2014 in črtati Šrilanko s seznama nesodelujočih tretjih držav.
            
            
               (10)Po sprejetju tega izvedbenega sklepa Sveta o črtanju Šrilanke s seznama nesodelujočih tretjih držav v skladu s členom 34(1) uredbe o preprečevanju nezakonitega, neprijavljenega in nereguliranega ribolova bo izvedbeni sklep Komisije z dne 14. oktobra 2014 o opredelitvi Šrilanke kot nesodelujoče tretje države brezpredmeten.
            
            
               ČRTANJE ŠRILANKE S SEZNAMA NESODELUJOČIH TRETJIH DRŽAV
            
            
               (11)Po sprejetju izvedbenega sklepa z dne 14. oktobra 2014 in Izvedbenega sklepa Sveta 2015/200 z dne 26. januarja 2015 je Komisija nadaljevala razprave s Šrilanko. Zdi se zlasti, da je Šrilanka izvedla svoje obveznosti po mednarodnem pravu in sprejela ustrezen pravni okvir za boj proti nezakonitemu, neprijavljenemu in nereguliranemu ribolovu; uvedla je ustrezen in učinkovit sistem spremljanja, nadzora in inšpekcij, in sicer z uvedbo dnevnika za beleženje podatkov o ulovu in radijskih klicnih znakov za ribiška plovila ter tako, da je celotno ladjevje za odprto morje opremila s sistemom za spremljanje plovil (VMS); uvedla je sistem odvračilnih sankcij, pregledala svoj pravni okvir na področju ribištva in zagotovila ustrezno izvajanje sistema potrdil Unije o ulovu. Poleg tega je Šrilanka nenehno izboljševala izpolnjevanje svojih mednarodnih obveznosti, vključno s tistimi, ki izhajajo iz priporočil in resolucij regionalnih organizacij za upravljanje ribištva, kot so ukrepi pomorske inšpekcije in prenos pravil regionalnih organizacij za upravljanje ribištva v zakonodajo Šrilanke, ter sprejela lasten nacionalni akcijski načrt za boj proti nezakonitemu, neprijavljenemu in nereguliranemu ribolovu v skladu z mednarodnim akcijskim načrtom Združenih narodov za boj proti nezakonitemu, neprijavljenemu in nereguliranemu ribolovu.
            
            
               (12)Komisija je pregledala, kako Šrilanka trenutno izpolnjuje svoje mednarodne obveznosti kot država zastave, država pristanišča, obalna država ali država trga, v skladu z ugotovitvami iz sklepa z dne 15. novembra 2012, izvedbenega sklepa z dne 14. oktobra 2014 in izvedbenega sklepa Sveta z dne 26. januarja 2015 ter pomembnimi informacijami, ki jih je v zvezi s tem predložila Šrilanka.  Proučila je tudi ukrepe, sprejete z namenom, da bi se popravile razmere, in jamstva pristojnih organov Šrilanke. 
            
            
               (13)Komisija je na podlagi zgoraj navedenega sklenila, da za Šrilanko zaradi ukrepov, ki jih je sprejela, ne velja več, da ne izpolnjuje obveznosti, ki so tej državi naložene z mednarodnim pravom kot državi pristanišča, zlasti v luči določb iz členov 94, 117 in 118 Konvencije Združenih narodov o pomorskem mednarodnem pravu (UNCLOS) in členov 18, 19 20 in 23 Sporazuma Združenih narodov o staležih rib (UNFSA). Komisija je zato sklenila, da je iz elementov, ki jih je predložila Šrilanka, razvidno, da so se razmere, zaradi katerih je bila Šrilanka uvrščena na seznam, popravile in da je Šrilanka uvedla dejanske ukrepe, s katerimi lahko doseže trajno izboljšanje razmer. 
            
            
               (14)Ob upoštevanju zgoraj navedenih okoliščin in v skladu s členom 34(1) uredbe o preprečevanju nezakonitega, neprijavljenega in nereguliranega ribolova Svet ugotavlja, da bi bilo treba Šrilanko črtati s seznama nesodelujočih držav. 
            
            
               (15)Odločitev Sveta ne preprečuje kakršnih koli naknadnih ukrepov Komisije ali Sveta v prihodnosti v skladu s poglavjem VI uredbe o preprečevanju nezakonitega, neprijavljenega in nereguliranega ribolova, če bi dejstva pokazala, da Šrilanka ne izpolnjuje svojih obveznosti, da sprejme ukrepe za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, ki so ji bile kot državi zastave, državi pristanišča, obalni državi ali državi trga naložene z mednarodnim pravom.
            
            
               (16)Glede na negativne posledice, ki jih je imela uvrstitev na seznam nesodelujočih tretjih držav, je primerno, da se Šrilanka takoj črta s seznama nesodelujočih tretjih držav – 
            
            
               SPREJEL NASLEDNJI SKLEP: 
            
         
         
            
               Člen 1
            
            
               Priloga k Sklepu Sveta 2014/170/EU se nadomesti s Prilogo k temu sklepu.
            
            
               Člen 2
            
            
               Ta sklep začne veljati dan po objavi v Uradnem listu Evropske unije.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 286, 29.10.2008, str. 1.
               
               
                  
                     (2)
                  UL L 286, 29.10.2008, str. 1.
               
               
                  
                     (3)
                  Sklep Komisije z dne 15. novembra 2012 o obvestilu tretjim državam, za katere po mnenju Komisije obstaja možnost, da bodo opredeljene kot nesodelujoče tretje države v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje
                     (UL C 354, 17.11.2012, str. 1).
               
               
                  
                     (4)
                  Izvedbeni sklep Komisije z dne 14. oktobra 2014 o opredelitvi tretje države, ki jo Komisija obravnava kot nesodelujočo tretjo državo v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje (UL L 297, 15.10.2014, str. 13).
               
               
                  
                     (5)
                  Izvedbeni sklep Sveta (EU) 2015/200 z dne 26. januarja 2015 (UL L 33, 10.2.2015, str. 15–18) o spremembi Izvedbenega sklepa 2014/170/EU o pripravi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, glede Šrilanke.
               
            
      
    ---documentbreak--- 
      
         
               EVROPSKA KOMISIJA
            Bruselj, 21.4.2016
            COM(2016) 225 final
            PRILOGA
            Seznam nesodelujočih tretjih držav pri boju proti nezakonitemu, neprijavljenemu in nereguliranemu ribolovu 
            k
            predlogu IZVEDBENEGA SKLEPA SVETA
            o spremembi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje
            
               
         
         
            
               PRILOGA
               
            
               Seznam nesodelujočih tretjih držav pri boju proti nezakonitemu, neprijavljenemu in nereguliranemu ribolovu 
            
            
               k
            
            
               predlogu IZVEDBENEGA SKLEPA SVETA
            
            
               o spremembi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje
            
            
                
            
            
                
            
            
                
            
            
            
                
            
            
                
            
            
                
            
            
            
               Kraljevina Kambodža
            
            
               Republika Gvineja